《戏汪汲》
宋代·洪朋

汪童躯小胆良大，读书气欲吞渤澥。银钩玉唾不作难，已向笔端风雨快。

昔过重湖喙欲鸣，还来南浦羽犹铩。坐窗软语戒寒秋，阴壑收声虚万籁。

可怜脱身疟疠馀，槁项黄馘一何惫。石脆山中足条草，谁能折来已君疥。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。